**Vioara toamnei**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Culori înăbușă culoare

Și cerul izgonește nori,

În trista, gingașa ninsoare

Sună ecouri de viori.

Se prăbușesc file din freamăt

Pe amețelile de vânt

Împrăștiindu-și scurtul geamăt

În curgeri viorii de cânt.

Și mă acapără cascada

De note-n țipăt de alean

De parcă-și sfârtecă balada

Iar Porumbescu Ciprian.

Mă doare-n suflet ca o vină

Această muzică de plâns -

De ce în jur e doar lumină,

Însă în mine nu a nins?

Ca vise cârdurile zboară,

Oftez durerea-n urma lor

Precum aș fi și eu vioară

Și sunete mă dor... mă dor...

Știu până-n ultim pic de sânge

Nu e nimic înspre deșert,

De ce dar muzica îmi plânge

Ca și la ultimul concert?

Și-mi rog o inimă obtuză

Ce-ar bate cum i s-ar cădea

Când cade fiecare frunză

O notă nouă-n struna mea.

Victor Bragagiu